Broj: 711-I-2184-P-442/23-03-19

Zagreb, 08. prosinca 2023.

**SUZANA RACAN STERN**

**direktorica trgovačkog društva Albanež d.o.o.**

**Predmet: očitovanje na zahtjev Suzane Racan Stern,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 30. studenog 2023. pod brojem 711-U-8273-P-42/23-01-4 zaprimilo je zahtjev za očitovanjem koji je podnijela direktorica trgovačkog društva Albanež d.o.o.

U podnesenom zahtjevu podnositeljica navodi da je 22. studenog 2023.g. imenovana za privremenu direktoricu trgovačkog društva Albanež d.o.o. do pripajanja navedenog društva Vodovodu Pula, sukladno Zakonu o vodnim uslugama odnosno do imenovanja novog direktora. Podnositeljica navodi da je inače pročelnica Upravnog odjela za opće poslove i društvene djelatnosti u Općini Medulin kao i da poslove direktorice trgovačkog društva Albanež obavlja volonterski te da za njih ne prima nikakvu naknadu, a da očekuje da do spajanja društava dođe do 15. siječnja 2024.g.Obveznica navodi i kako se ne namjerava javiti na natječaj za direktora društva te postavlja upit je li dužna podnijeti imovinsku karticu.

Zahtjev u ovom predmetu odnosi se na tumačenje odredbe Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 33. sjednici održanoj 08. prosinca 2023., podnositeljici daje očitovanje, kako slijedi.

Povjerenstvo ističe kako se, sukladno čl. 3. stavku 1. podstavku 40. ZSSI-a propisano da su obveznici ZSSI-a predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave.

Uvidom u sudski registar Trgovačkog suda u Pazinu utvrđeno je da je trgovačko društvo Albanež d.o.o. u većinskom vlasništvu Općine Medulin, slijedom čega se članovi Uprave navedenog trgovačkog društva smatraju obveznicima ZSSI-a. Navedeno bi se primjenjivalo i u slučaju podnositeljice zahtjeva koja će navedenu dužnost obnašati do pripajanja društva ili do izbora novog direktora.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi spriječio predvidljivi sukob interesa, u pravilu u roku 60 dana od dana izbora ili imenovanja na javnu dužnost.

Člankom 10. stavkom 2. ZSSI-a propisano kako su obveznici Zakona dužni podnijeti imovinsku karticu u roku 30 dana od dana stupanja na dužnost te u roku 30 dana po prestanku dužnosti.

Međutim, Povjerenstvo ističe da ukoliko se natječaj za imenovanje direktora trgovačkog društva Albanež d.o.o. raspiše u roku 60 dana od dana imenovanja podnositeljice zahtjeva na dužnost direktorice-članice Uprave te ukoliko se ista na navedeni natječaj ne prijavi, kao i u slučaju da bude u istome roku razriješena dužnosti zbog pripajanja trgovačkom društvu Vodovod Pula d.o.o., kako ista ne bi bila dužna podnijeti imovinsku karticu, budući da se radi o vrlo kratkom i privremenom roku obnašanja dužnosti s jasnom namjerom razrješenja.

S druge strane, ukoliko bi se podnositeljica javila na natječaj za direktora društva Albanež d.o.o. ili navedeni natječaj ne bi bio raspisan u roku 60 dana od njezinog imenovanja, odnosno ukoliko ne bi došlo do pripajanja društava, ista bi bila dužna Povjerenstvu podnijeti imovinsku karticu u skladu s čl. 10. st. 2. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana